
B7‑0532/2011
Europa-Parlamentets beslutning om Bulgariens og Rumæniens tiltrædelse af Schengenområdet
Europa-Parlamentet,
–
der henviser til sin lovgivningsmæssige beslutning af 8. juni 2011 om udkast til Rådets afgørelse om den fulde anvendelse af Schengenreglerne i Republikken Bulgarien og Rumænien
,

–
der henviser til konklusionerne fra samlingen i Rådet (retlige og indre anliggender) i Luxembourg den 9. og 10. juni 2011
,

–
der henviser til konklusionerne fra Det Europæiske Råd den 24.-25. juni 2011
,

–
der henviser til spørgsmål af 29. september 2011 til Rådet og Kommissionen om Bulgariens og Rumæniens tiltrædelse af Schengen (O-000224/2011 – B7‑0440/2011, O-000225/2011 – B7‑0621/2011, O-000223/2011 – B7‑0439/2011),

–
der henviser til forretningsordenens artikel 115, stk. 5, og artikel 110, stk. 2,

A.
der henviser til, at den frie bevægelighed for personer er en grundlæggende rettighed for EU-borgerne som garanteret ved traktaterne,

B.
der henviser til, at etableringen af Schengenområdet og integreringen af Schengenreglerne i EU's regelsæt er en af de største landvindinger i forbindelse med den europæiske integrationsproces,

C.
der henviser til, at Rumænien og Bulgarien har opfyldt alle de fornødne krav for et heldigt udfald af Schengenevalueringsprocessen,

D.
der henviser til, at Parlamentet i sin beslutning af 8. juni 2011 og Rådet i sine konklusioner af 9. juni 2011 bekræftede, at begge lande har opfyldt betingelserne for at kunne tiltræde Schengenområdet,

E.
der henviser til, at stats- og regeringscheferne på Det Europæiske Råds møde den 24. juni 2011 var enige om, at afgørelsen om Rumæniens og Bulgariens tiltrædelse skulle træffes senest i september 2011,

F.
der henviser til, at Rumæniens og Bulgariens tiltrædelse er blevet udsat, efter at det ikke lykkedes Rådet at nå til enighed herom på mødet den 22. september 2011,

1.
påpeger, at begge lande har foretaget en gennemgribende omarbejdning og omorganisering af deres integrerede grænseforvaltningssystemer gennem betydelige investeringer i deres lovhåndhævelsesmyndigheder, herunder i uddannelse og i den seneste teknologi, og påviseligt har styrket deres institutionelle og retlige rammer, et forhold der anerkendes i alle Schengenevalueringsrapporterne;

2.
henleder opmærksomheden på den støtte og solidaritet, som Bulgarien og Rumænien konstant har udvist som pålidelige partnere i det sydøstlige Europa, og på deres kontinuerlige bidrag til grænsesikkerheden i denne del af EU;

3.
understreger, at begge lande fuldt ud har gennemført Schengenreglerne, hvilket – i henhold til deres tiltrædelsestraktat og gældende EU-ret – er den eneste forudsætning for deres tiltrædelse til Schengenområdet;

4.
opfordrer indtrængende alle medlemsstaterne til at træffe beslutningen om udvidelsen af Schengenområdet med Bulgarien og Rumænien udelukkende på grundlag af Schengenreglerne og Schengenprocedurerne; mener ikke, at der kan pålægges medlemsstater, for hvilke processen med at tiltræde Schengenområdet allerede er påbegyndt, yderligere krav;

5.
gentager, at det støtter udvidelsen af Schengenområdet med Bulgarien og Rumænien, og opfordrer Det Europæiske Råd til at handle i overensstemmelse med EU-traktaten og træffe de fornødne foranstaltninger til at gøre det muligt for Rumænien og Bulgarien at tiltræde Schengenområdet;

6.
opfordrer medlemsstaterne til at indfri de tilsagn, de i henhold til EU-retten har afgivet for så vidt angår kriterierne for tiltrædelse af Schengenområdet, og til ikke at prioritere national populisme;

7.
pålægger sin formand at sende denne beslutning til Kommissionen og Rådet samt til medlemsstaternes regeringer og parlamenter.

� P7_TA(2011)0254.


� Endnu ikke oplyst.


� Endnu ikke oplyst.

